ORDE do 13 de outubro de 2009 pola que se aproban as bases reguladoras para a concesión de axudas dentro do Programa de apoio ás traballadoras e traballadores afectados por expedientes de suspensión de contratos do sector téxtil e da confección, e se efectúa a súa convocatoria para o exercicio 2009.
CONSELLERÍA DE TRABALLO E BENESTAR — III. OUTRAS DISPOSICIÓNS — 28/10/2009

No marco do proceso do diálogo social e dentro da Mesa 3, de Desenvolvemento Económico, Industrial e I+D+i, con data do 21 de decembro de 2006 constituíuse a Submesa do Sector Téxtil. Posteriormente, pola súa especificidade, os representantes da Submesa do Sector Téxtil (UGT, CCOO, CEG, e Xunta de Galicia) con data do 7 de abril de 2008 acordan trasladar á Comisión de Seguimento e Avaliación sobre o Novo Marco de Relacións Laborais as cuestións relacionadas coa formación e co traballo, que forman parte integrante do Plan autonómico do Sector Téxtil-Confección e, con data do 20 de maio de 2008, tivo lugar a sinatura do acordo entre a Consellería de Traballo e os axentes sociais presentes na Mesa 3 do Diálogo Social, sobre o Programa de axudas para os traballadores/as das empresas do sector afectados por expedientes de suspensión.
A súa vez tense en conta o acordo, acadado con data do 7 de maio de 2007, no seo do Consello Galego de Relacións Laborais, ao abeiro da Orde do 23 de abril de 2007, pola que se establece o procedemento e os requisitos necesarios para acadar os acordos sobre a taxa de estabilidade en sectores de actividade, e que establece para Galicia unhas porcentaxes iniciais por debaixo do 80% ( que é o establecido no Acordo de Albaida de 2003 e no recollido Plan de apoio ao sector téxtil e da confección do 13 de xuño de 2006).
Con base no anterior, e dentro do ámbito das súas competencias, a Consellería de Traballo e Benestar, coa única finalidade de apoiar as persoas afectadas por expedientes de suspensión de contratos en empresas con niveis menores de estabilidade, e co obxectivo do que o Plan autonómico para o sector téxtil-confeción facilite a mellora das condicións laborais destas persoas e a súa empregabilidade, consolidando así a súa continuidade nun sector tan importante para a economía galega, asume o compromiso de desenvolver un acordo específico, mediante a convocatoria de axudas que se rexerán polos principios de publicidade, obxectividade e concorrencia ao abeiro do disposto na Lei 9/2007, do 13 de xuño, de subvencións de Galicia, e no seu regulamento, aprobado mediante Decreto 11/2009, do 8 de xaneiro, así como na Lei 38/2003, do 17 de novembro, xeral de subvencións, e na lei de orzamentos xerais da Comunidade Autónoma de Galicia para cada exercicio.
Por todo o exposto, consultado o Consello Galego de Relacións Laborais e, en uso das facultades que teño atribuídas e para a debida aplicación dos créditos orzamentarios para o fin que foron establecidos,
DISPOÑO:
Artigo 1º.-Obxecto.
Esta orde ten por obxecto aprobar as bases reguladoras, para a concesión, se é o caso, de axudas ao abeiro do Acordo da Mesa do Sector Téxtil asinado o 7 de abril de 2008, que deu lugar ao asinamento, o 20 de maio de 2008, da acta do acordo entre a entón Consellería de Traballo e os axentes sociais presentes na Mesa 3 do Diálogo Social, para o programa de apoio ás/aos traballadoras e traballadores afectados por expedientes de suspensión de contratos do sector téxtil e da confección, e se efectúa a súa convocatoria para o exercicio 2009, para que estes poidan formarse durante os devanditos períodos de suspensión, de xeito que vexan mellorada a súa adaptabilidade aos cambios do contorno empresarial, tecnolóxico e produtivo, favorecendo así a creación de emprego estable e a empregabilidade destes traballadores e traballadoras.
Artigo 2º.-Contido.
As axudas reguladas nestas bases estarán distribuídas en tres programas.
Programa 1. Complemento da prestación de desemprego.
Subvención a fondo perdido, a cada un dos traballadores e traballadoras incluídos nos expedientes de suspensión de contratos, para complementar os importes das prestacións por desemprego, segundo os requisitos e condicións que nesta orde se establezan.
Programa 2. Reposición das prestación de desemprego consumidas.
Axudas para a reposición das prestacións de desemprego consumidas polos traballadores e traballadoras durante o período de suspensión dos contratos con ocasión dos ERE aquí recollidos, nas condicións que nesta orde se estableza, e que, con posterioridade a esta suspensión, vexan extinguidos os seus contratos por causas económicas, técnicas, organizativas ou de produción sen teren xerado o período máximo de prestación por desemprego de carácter contributivo.
Este programa será de aplicación só cando non se teña dereito ás medidas recollidas, para o mesmo fin, no Real decreto lei 2/2009, do 6 de marzo, de medidas urxentes para o mantemento e o fomento do emprego e a protección das persoas desempregadas ou calquera outra análoga.
Programa 3. Financiamento total ou parcial dos custos dos plans de formación.
Subvencións a entidades sen ánimo de lucro, das recollidas nesta orde, destinadas ao financiamento total ou parcial dos plans de formación levados a cabo polos traballadores e traballadoras beneficiarios desta orde.
Artigo 3º.-Requisitos das empresas do sector.
Con independencia de quen sexa a persoa beneficiaria das axudas recollidas nestas bases, as empresas do sector téxtil e da confección a que pertenzan as persoas traballadoras suxeitas a ERE de suspensión, deben reunir os seguintes requisitos:
a) Desenvolver algunha das actividades industriais do sector téxtil e da confección a que se aplica o convenio colectivo da industria téxtil e da confección, ou que estean vinculadas a este, ou que estean encadradas nas epígrafes 13 e 14.1 e da Clasificación Nacional de Actividades Económicas (CNAE 09).
b) Ter a súa sede social ou o establecemento de produción na Comunidade Autónoma de Galicia.
c) Ter unha media de traballadores e traballadoras fixos igual ou superior ao 45%, para as empresas de ata 40 traballadores/as, e do 70% para as que superen os 40 traballadores/as do cadro de persoal, nos seis meses anteriores á solicitude de suspensión de contratos de traballo.
d) Ter obtido resolución na que se autoriza a suspensión dos contratos de traballo, ditada pola autoridade laboral competente, a través dun expediente de regulación de emprego de suspensión de contratos vinculado (en adiante ERE vinculado) ao Acordo asinado entre os axentes económicos e sociais e a consellería competente en materia de traballo.
Artigo 4º.-Requisitos dos ERE de suspensión.
Os expedientes de suspensión dos contratos de traballo a que fai referencia esta orde teñen que reunir, ademais dos requisitos exixibles na normativa vixente, os seguintes:
1. Os ERE de suspensión non poderán supoñer a suspensión do contrato de traballo de cada traballador ou traballadora afectado por máis de 90 días naturais ao ano, que se poderán repartir, como máximo, en cinco períodos, cun tempo mínimo de suspensión ininterrompida de 14 días.
2. A empresa terá que acreditar que o cadro de persoal fixo medio dos últimos 6 meses anteriores á presentación do expediente foi dun mínimo do 45%, para as empresas de ata 40 traballadores/as, e do 70%, para as empresas de máis de 40 traballadores/as.
3. A empresa terá que achegar e garantir a execución dun plan de formación para os traballadores e traballadoras afectados pola suspensión dos contratos, cos requisitos exixidos pola Dirección Xeral de Formación e Colocación. Con carácter excepcional, e no caso de xustificar non ser posible acollerse ás convocatorias da Dirección Xeral de Formación e Colocación, o plan formativo terá que reunir as características establecidas nestas bases, e neste caso, será obxecto de supervisión pola antedita dirección xeral.
4. Achegarase, así mesmo, á tramitación do ERE o informe da Comisión Bipartita Galega de Seguimento e Control do sector téxtil-confección, que se pronunciará, entre outras cuestións, sobre a conveniencia de aprobar o correspondente ERE de suspensión vinculado a estas axudas, informe que será transcrito na resolución, autorizando o expediente.
Artigo 5º.-Requisitos do plan de formación.
Os traballadores/as afectados/as polos ERE vinculados terán que ter asistido a cursos de formación incluídos nas convocatorias da Dirección Xeral de Formación e Colocación.
Con carácter excepcional, e no caso de xustificar non ser posible acollerse ás convocatorias da Dirección Xeral de Formación e Colocación, a empresa deberá acreditar e terá que achegar e garantir aos traballadores/as do sector téxtil a execución dun plan de formación para os/as traballadores/as afectados pola suspensión dos contratos. Este plan será obxecto de control por parte da Administración da comunidade autónoma e terá como obxectivo a mellora da formación e cualificación profesional dos/as beneficiarios/as, coa finalidade de que poidan dispoñer de medios de readaptación para novos procesos produtivos que poidan implantarse.
Deberá reunir os seguintes requisitos:
a) Obxectivo do plan, coa denominación, descrición e programa de cada unha das accións formativas que se inclúen.
b) Indicación da entidade que será a encargada de desenvolvelo que deberá cumprir cos requisitos establecidos no programa 3 desta orde.
c) Duración mínima por persoa afectada, segundo os termos do acordo, 30 horas (para suspensións de 14 días); 45 horas (para suspensións de 21 días); 60 horas (para suspensións de 30 días) ou, de seren duracións distintas, nunha proporción do dobre de horas de formación que de días de suspensión.
d) Calendario ou temporización prevista para a súa execución, con detalle da distribución horaria prevista e das traballadoras e traballadores a que afecta cada acción formativa.
e) Perfil do profesorado previsto.
f) Metodoloxía do plan que se ten que seguir e medios pedagóxicos que se van utilizar, de modo que se garanta a adquisición dos coñecementos impartidos por parte das persoas beneficiarias.
g) Lugar previsto para impartir as accións formativas.
h) Aceptación expresa da representación dos/as traballadores/as ou, de non existir, dos traballadores e traballadoras afectados.
i) Sistema de valoración da formación por parte das persoas destinatarias. As destinatarias desta formación valorarán, do xeito que se indique, a formación recibida.
j) O plan deberá cumprir co obxectivo de mellorar cualitativamente no aspecto profesional as persoas traballadoras afectadas.
k) O plan deberá ser executado durante o período de suspensión de contratos.
l) A entidade encargada da formación deberá emitir a cada un dos/as alumnos/as un diploma ou certificado de asistencia, sempre e cando teñan asistido un mínimo do 90% do total das horas de que consta o curso en cuestión.
A Consellería de Traballo e Benestar, en calquera momento, poderá solicitar informes de seguimento e realizar inspeccións de control da formación levada a cabo.
Artigo 6º.-Financiamento.
A concesión das axudas e subvencións previstas nesta orde estará suxeita á existencia de crédito orzamentario e realizarase con cargo ás aplicacións orzamentarias e códigos de proxecto que anualmente se designen na correspondente convocatoria, e financiaranse co límite orzamentario establecido na Lei de orzamentos da comunidade autónoma para cada exercicio.
A cantidade máxima destinada a axudas recollidas nos programas 1 e 2 desta orde para a convocatoria do exercicio 2009 é de 200.000 euros, con cargo á aplicación orzamentaria 48.03.324A.480.4 código de proxecto 2009/01040 do orzamento da Comunidade Autónoma de Galicia para este exercicio.
A cantidade máxima destinada as subvencións recollidas no programa 3 desta orde para a convocatoria do exercicio 2009 é de 250.000 euros, con cargo á aplicación orzamentaria 48.03.324A.481.4 código de proxecto 2006/00481 do orzamento da Comunidade Autónoma de Galicia para este exercicio.
En todo caso, o outorgamento destas axudas quedará condicionado á dispoñibilidade orzamentaria, polo que se concederán ata o esgotamento do crédito dispoñible.
Artigo 7º.-Convocatorias.
Anualmente, en función da prórroga dos acordos polos que se establecen estas axudas e da dispoñibilidade orzamentaria, publicarase no Diario Oficial de Galicia a convocatoria para a presentación de solicitudes, indicando o prazo para levala a cabo, as aplicacións orzamentarias a que se teñen que imputar e as contías máximas destinadas.
Para as suspensións que se aproben ou rematen ou para as prestacións de desemprego que rematen despois da data límite de presentación de solicitudes, poderán solicitarse as axudas no exercicio seguinte.
Artigo 8º.-Convocatoria para o exercicio 2009.
1. Convócanse as axudas para o exercicio 2009, podendo presentar a solicitude aquelas traballadoras e traballadores que reúnan os requisitos establecidos nesta orde, que estean afectados por expedientes de suspensión dos seus contratos de traballo desde o remate do prazo da convocatoria de axudas do exercicio anterior e que acrediten ter recibido a formación correspondente, como máximo, ata o 15 de outubro de 2009.
2. Así mesmo, no caso excepcional do programa 3 poderán solicitar as subvencións as entidades sen ánimo de lucro que impartan os plans de formación para os traballadores e traballadoras do punto 1 deste artigo, sempre que non tivesen outorgadas, para as mesmas accións, as axudas convocadas pola Dirección Xeral de Formación e Colocación ou organismo competente.
3. Convócanse as axudas para o exercicio 2009, podendo presentar a solicitude aquelas traballadoras e traballadores que reúnan os requisitos establecidos nesta orde, que estean afectados por expedientes de suspensión dos seus contratos de traballo e que rematen a súa suspensión e a formación, como data límite, o 15 de outubro de 2009.
4. O prazo de presentación de solicitudes será dun mes contado desde o día seguinte do último día de suspensión de contratos que figure na cronoloxía do ERE aprobado para os programas 1 e 3, e para o programa 2, desde o primeiro día do mes seguinte ao do remate do período de percepción da prestación por desemprego.
Para os ERE autorizados e que xa rematasen os seus períodos de suspensión (programas 1 e 3) ou para as prestacións de desemprego (programa 2) rematadas con anterioridade á data de publicación desta orde, o prazo de presentación das solicitudes iniciarase ao día seguinte da publicación desta orde no Diario Oficial de Galicia e rematará un mes despois.
A data límite será, en todo caso, o 1 de novembro de 2009.
Os prazos previstos nesta orde por meses, computaranse de data a data, comezando a contar desde o día seguinte ao remate do prazo de presentación de solicitudes e entendendo como último día do prazo o correspondente ao mesmo ordinal do día de remate do prazo de presentación. Se no mes do vencemento non houbese día equivalente ao inicial do cómputo, entenderase que o prazo expira o último do mes e, se o último día do prazo fose inhábil, entenderase prorrogado ao primeiro día hábil seguinte.
Artigo 9º.-Persoas beneficiarias.
As persoas beneficiarias, físicas ou xurídicas, deberán cumprir as obrigas establecidas nesta orde e, en todo caso, as sinaladas no artigo 11 da Lei 9/2007, de subvencións de Galicia. Así mesmo, non poderán obter a condición de beneficiarias as persoas, físicas ou xurídicas, nas que concorran algunha das prohibicións previstas no artigo 10 da referida Lei 9/2007. Estes compromisos quedarán reflectidos na declaración incluída no impreso de solicitude.
Así mesmo, terán a consideración de beneficiarias, para os efectos desta orde, as seguintes, segundo o programa ao que se acollan:
Programa 1. Complemento da prestación de desemprego.
As persoas traballadoras pertencentes ás empresas do sector téxtil e da confección, que teñan dereito á prestación por desemprego e estean afectadas por un ERE de suspensión, nas condicións requiridas nestas bases.
Programa 2. Reposición das prestación de desemprego consumidas.
Poderán ter a consideración de beneficiarias das axudas reguladas nestas bases, para os efectos deste programa, as persoas traballadoras que, non tendo dereito ás medidas aprobadas para o mesmo fin, no Real decreto lei 2/2009, do 6 de marzo, ou calquera outra análoga, reúnan os seguintes requisitos:
1. Ter sido beneficiarias do Programa 1, cos requisitos nel establecidos.
2. Que con posterioridade vexan extinguido o seu contrato de traballo por causas económicas, técnicas, organizativas ou de produción sen teren xerado o período máximo de prestación por desemprego de carácter contributivo.
3. Así mesmo, antes de poderen acceder a estas axudas, deberán ter rematado de percibir as prestacións por desemprego contributivas a que tivesen dereito.
4. Só se poderá acceder a estas axudas se, unha vez rematadas as prestacións do punto anterior, continúan en situación de desemprego.
Programa 3. Financiamento total ou parcial dos custos dos plans de formación.
1. Poderán presentar solicitudes, con carácter excepcional e nos supostos previstos nesta orde, as:
a) Organizacións empresariais representativas, constituídas ao abeiro da Lei 19/1977, do 1 de abril, que agrupen empresas do sector téxtil, así como as fundacións sen fins de lucro por estas constituídas, que teñan entre as súas finalidades a formación, co fin de impartir as accións formativas dos traballadores e traballadoras que teñan dereito ás axudas recollidas nesta orde.
b) Organizacións sindicais representativas no sector téxtil, así como as fundacións sen fins de lucro por estas constituídas, que teñan entre as súas finalidades a formación, co fin de impartir as accións formativas dos traballadores e traballadoras que teñan dereito ás axudas recollidas nesta orde.
2. Para os oportunos efectos, a maior representatividade das organizacións sindicais determinarase tendo en conta o establecido nos artigos 6 e 7 da Lei orgánica 11/1985, do 2 de agosto. Pola súa vez, a representatividade das organizacións empresariais determinarase de conformidade co disposto na disposición adicional sexta do Estatuto dos traballadores.
3. Todas as entidades deberán acreditar a capacidade suficiente en medios materiais, humanos e organizativos, para cumprir cos obxectivos establecidos no programa.
4. As entidades beneficiarias deberán ter realizado os plans de formación dos traballadores e traballadoras susceptibles de seren beneficiarias do Programa 1, por iso, estas accións formativas deberán estar ligadas ás propostas polas empresas no ERE de suspensión, que deberán ter sido aprobadas xunto co referido ERE.
5. A entidade encargada da formación deberá comunicar o inicio e lugar de realización das accións formativas, así como calquera incidencia no calendario ou programación, cunha antelación mínima de 5 días.
6. Unha vez rematado o plan formativo a entidade deberá presentar un informe, asinado pola persoa responsable desta entidade no que se recolla, como mínimo o seguinte:
-Lugar e datas de realización da formación.
-Relación do profesorado e cualificación deste.
-Distribuídos por empresas para as que prestan servizos, relación nominal de alumnos e alumnas, con indicación do nome, apelidos, número de DNI e da porcentaxe de horas a que, cada un deles, asistiu á formación.
-Puntuación outorgada polos/as alumnos/as á formación recibida.
-Resumo dos custos ocasionados pola realización da formación, detallando conceptos e importes, así como xustificantes do gasto e do pagamento realizado.
Artigo 10º.-Importe das axudas.
As axudas aquí recollidas terán como límite os créditos orzamentarios establecidos para cada exercicio e o importe total das axudas percibidas non poderá superar o custo da actividade subvencionada (artigo 17.3º da Lei 9/2007).
Programa 1. Complemento das contías da prestación de desemprego.
As persoas beneficiarias percibirán unha axuda destinada a complementar a prestación por desemprego que perciban durante o período de suspensión dos seus contratos de traballo por un importe máximo do 100% dos seus salarios brutos calculados como a media efectiva dos últimos 3 meses anteriores á suspensión do contrato, mentres dure a situación de suspensión deste, establecendo un importe máximo mensual por persoa beneficiaria de 400 euros.
1. As axudas económicas devengaranse por xornada completa de suspensión do período autorizado, sempre que a persoa beneficiaria da axuda levase a cabo a formación proposta no plan establecido para o ERE e teñan dereito a prestación por desemprego.
No caso de que deba reincorporarse ao seu posto de traballo de xeito anticipado, para poder ter dereito ás axudas, deberá ter completada formación por un período igual ao dobre de horas ca de días de suspensión efectiva, sempre que supoña ter dereito a certificado de asistencia a algún curso completo.
2. Para establecer a contía das axudas deberanse facer os seguintes cálculos:
2.1. O importe das axudas será o que resulte da diferenza entre o importe bruto percibido pola prestación de desemprego e o importe bruto do salario do traballador coa parte proporcional das pagas extraordinarias, segundo a media dos tres últimos meses, excluídas horas extraordinarias, así como calquera outra percepción de carácter extraordinario, co límite máximo de 400 euros mensuais.
2.2. Deberase sumar o importe do salario bruto do/a traballador/a coa parte proporcional das pagas extraordinarias correspondente ás nóminas percibidas durante os tres meses anteriores á suspensión do seu contrato, excluíndo as horas extraordinarias e calquera outro concepto, distinto dos mencionados, que teña carácter extraordinario. Este total dividirase polo número de días a que corresponda.
2.3. O importe do salario bruto así calculado por día de cada traballador/a multiplicarase polos días efectivos de suspensión de contratos.
2.4. A contía da axuda será a que corresponda de calcular a diferenza entre a contía bruta percibida en concepto de desemprego durante ese período de suspensión e o resultado obtido no punto anterior.
3. A contía resultante nunca poderá superar, xunto coa prestación de desemprego percibida, a cantidade equivalente ao salario bruto, do/a traballador/a coa parte proporcional das pagas extraordinarias por xornada ordinaria, resultado da media dos tres meses anteriores á suspensión do contrato, con exclusión das horas extraordinarias e calquera outro concepto, distinto dos mencionados, que teña carácter extraordinario.
En todo caso, o importe da contía que se vai pagar por este programa non poderá ser superior a 400 euros mensuais por beneficiario.
4. Así mesmo, estas axudas serán compatibles con calquera outra que poida percibir a persoa beneficiaria polo mesmo concepto, pero o importe total destas non poderá superar, xunto coa prestación por desemprego, a contía do salario bruto do traballador/a segundo os cálculos antes indicado.
Programa 2. Reposición das prestacións de desemprego consumidas.
O importe das axudas deste programa será o correspondente ao do desemprego efectivamente consumido pola persoa beneficiaria durante o período ou períodos de suspensión obxecto do Programa 1.
Os importes corresponderanse cos efectivamente aboados no seu día polo Servizo Público de Emprego Estatal, segundo as certificacións e xustificantes de transferencias bancarias achegadas para o expediente elaborado para o Programa 1.
O pagamento desta axuda, polos períodos que lle correspondan, realizarase de xeito conxunto nun só ingreso á persoa beneficiaria.
Así mesmo, a estas axudas só se poderá acceder no caso de que non se teña dereito ás medidas aprobadas para o mesmo fin, no Real decreto lei 2/2009, do 6 de marzo, e, polo tanto, serán incompatibles entre si e con calquera outra da mesma natureza.
Programa 3. Financiamento total ou parcial dos custos dos plans de formación.
O importe destas axudas calcularase en función dun módulo económico por traballador ou traballadora, das potenciais persoas beneficiarias das axudas do programa 1 desta orde que realizaron a formación con cada entidade, e hora de formación efectiva, módulo que se determinará anualmente.
Para o exercicio de 2009 o módulo económico que se vai aplicar será de ata oito euros por hora efectiva de formación por cada traballador/a.
No caso de que non inicien a acción formativa o total dos alumnos/as para os/as que se aprobou, ratearase o importe que se vai aboar ata o número máis alto de alumnos/as acadado no primeiro cuarto para cada acción formativa
As axudas deste programa son incompatibles coas outorgadas para a formación a través das ordes de convocatoria publicadas pola Dirección Xeral de Formación e Colocación ou organismo competente.
Serán subvencionables os seguintes gastos:
-Custos do persoal docente, así como os gastos de desprazamento deste persoal fóra do centro de formación, cando teña lugar por motivos directamente relacionados coa acción formativa. O pagamento aos docentes deberá ser, en todo caso, proporcional ás horas impartidas, tendo en conta o módulo económico da acción formativa.
-Os gastos de transporte necesarios para a realización de viaxes didácticas previstas no programa formativo aprobado pola Dirección Xeral de Formación e Colocación.
-Outros gastos correntes tales como materiais e subministracións. Poderanse incluír neste punto o conxunto de gastos non directamente vinculados ao obxecto último pero indispensables para impartir a acción formativa, como gastos de limpeza, auga, electricidade, teléfono, combustibles, seguros e pólizas de responsabilidade civil, publicidade... Poderán incluírse, así mesmo, os gastos de alugueres, tanto de instalacións como de maquinaria.
-A amortización dos instrumentos e equipamentos en proporción á súa utilización exclusiva para o proxecto de formación de que se trate.
-Os custos dos servizos de asesoría en relación coa acción de formación. Poden imputarse neste punto os gastos de asesoría legal como informes xurídicos ou consultas xurídicas; gastos de notaría e rexistros; gastos de asesoramento técnico tales como informes técnicos, peritaxes e taxacións; gastos de asesoramento financeiro como consultoría financeira, así como gastos de xestión e coordinación das accións formativas. As entidades impartidoras non poderán imputar por este concepto un importe superior ao 15 por cento do importe total dos gastos de docencia. Estes gastos soamente serán subvencionables se están directamente relacionados e son indispensables para a adecuada preparación e execución da actividade subvencionada.
Artigo 11º.-Presentación de solicitudes e documentación.
As solicitudes deberán dirixirse ao órgano competente para resolver (Dirección Xeral de Relacións Laborais, Consellería de Traballo e Benestar, edificios administrativos San Lázaro, s/n planta 0, 15781 Santiago de Compostela), directamente ou a través de calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
A presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesourería Xeral da Seguridade Social e a Consellería de Facenda da Xunta de Galicia, segundo o establecido no artigo 20.3º da Lei 9/2007, do 13 de xuño, de subvencións de Galicia. A persoa ou entidade solicitante poderá denegar expresamente o consentimento, debendo presentar entón a certificación nos termos previstos regulamentariamente.
Non obstante, en virtude do establecido no artigo 48.1º h) da Lei 16/2008, do 23 de decembro, de orzamentos xerais de Galicia para 2009, estas subvencións quedan exentas de achegar tales xustificantes.
De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Así mesmo, segundo o establecido no artigo 14.2º da Lei 9/2007, as persoas interesadas poderán consultar esta orde e obter os impresos necesarios desde a páxina web da Consellería de Traballo e Benestar.
Programa 1. Complemento das contías da prestación de desemprego.
1. A solicitude, no impreso normalizado e debidamente cuberto, que figura como aanexo I.
2. A esta solicitude terase que xuntar a seguinte documentación:
2.1. Fotocopia compulsada do DNI do traballador/a solicitante ou documento que acredite a súa personalidade.
2.2. Certificado da empresa acreditativo do período de suspensión efectiva do traballador ou traballadora, e dos seus datos persoais, profesionais e de cotización.
2.3. Certificación emitida polo Servizo Público de Emprego Estatal, relativa aos días de suspensión de emprego e prestación de desemprego recibida, con indicación dos importes brutos e os descontos.
2.4. Transferencias bancarias acreditativas dos importes recibidos en concepto dos salarios que sirvan de base para os cálculos e da prestación de desemprego polo traballador ou traballadora solicitante.
2.5. Certificado acreditativo da asistencia ao plan de formación establecido no ERE de suspensión.
2.6. Achegarase as follas de salario do traballador/a, que recollan os datos correspondentes ás retribucións netas e brutas correspondentes aos tres últimos meses, anteriores ao ERE de suspensión. Poderán ser substituídas pola listaxe de nóminas, facilitada pola empresa, da persoa ou persoas afectadas polo ERE, sempre que se detallen os importes das retribucións netas e brutas e os conceptos.
2.7. Declaración das axudas solicitadas ou percibidas polo mesmo concepto segundo o anexo IV.
2.8. Ficha de terceiros da persoa beneficiaria segundo o anexo V.
Programa 2. Reposición das prestacións de desemprego consumidas.
1. A solicitude, no impreso normalizado e debidamente cuberto, que figura como anexo I.
2. Á solicitude terase que xuntar a seguinte documentación:
2.1. Fotocopia compulsada do DNI da persoa solicitante ou documento que acredite a súa personalidade.
2.2. Memoria explicativa dos motivos polos que non se ten dereito ás medidas aprobadas para o mesmo fin, no Real decreto lei 2/2009, do 6 de marzo, así como, calquera outra documentación que acredite tal circunstancia.
2.3. Copia da resolución da concesión, no seu día, das axudas do Programa 1, ou referencia do expediente correspondente.
2.4. Copia do documento que acredite a data na que se considera extinguido o contrato de traballo.
2.5. Certificación emitida polo Servizo Público de Emprego Estatal de teren rematado as prestacións contributivas así como do seu importe e duración, ou de non teren dereito a elas, e de que segue en situación de desemprego.
2.6. Declaración das axudas solicitadas ou percibidas polo mesmo concepto segundo o anexo IV.
2.7. Ficha de terceiros da persoa beneficiaria segundo o anexo V.
Programa 3. Financiamento total ou parcial dos custos dos plans de formación.
1. A solicitude, no impreso normalizado e debidamente cuberto, que figura como anexo II.
2. Á solicitude terase que xuntar a seguinte documentación:
2.1. Documentación acreditativa e identificativa da entidade solicitante e o seu representante legal.
2.2. Fotocopia compulsada da tarxeta de identificación fiscal.
2.3. Informe acreditativo de ter capacidade suficiente en medios materiais, humanos e organizativos, para cumprir cos obxectivos establecidos no programa.
2.4. O informe sobre a formación outorgada segundo o establecido nesta orde, en soporte papel e informático.
2.5. Declaración das axudas solicitadas ou percibidas polo mesmo concepto segundo o anexo IV.
2.6. Ficha de terceiros da entidade beneficiaria segundo o anexo V.
Artigo 12º.-Instrución.
1. O órgano instrutor dos expedientes será o Servizo de Relacións Laborais da Subdirección Xeral de Traballo, que realizará as actuacións necesarias para determinar o coñecemento e comprobación dos datos en virtude dos cales se debe formular a proposta de resolución.
2. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común requirirá a persoa interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará desistida da súa petición, logo de resolución, que deberá ser ditada nos termos previstos no artigo 42 da antedita lei.
3. En relación co establecido no artigo 19.2º da Lei 9/2007, este orde non estará sometida ao procedemento de concorrencia competitiva, xa que, as axudas:
-Para os programas 1 e 2 tramitaranse por estrita orde de chegada e concederanse ás persoas que teñan dereito por cumpriren os requisitos, mentres exista crédito.
-Para as axudas do programa 3, de entre aquelas entidades que teñan dereito por cumpriren os requisitos establecidos nesta orde, outorgaranse a aquelas que realizasen as accións formativas dos traballadores e traballadoras para os que se teña presentado solicitude do Programa 1.
Artigo 13º.-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Dirección Xeral de Relacións Laborais da Consellería de Traballo e Benestar por delegación do/a conselleiro/a.
2. Logo da fiscalización da proposta polo órgano interventor da consellería, o órgano concedente ditará a correspondente resolución que se lles notificará ás persoas interesadas.
3. O prazo para resolver e notificar a concesión de axudas será dun mes. En todo caso, o antedito prazo non comezará a computarse ata o día seguinte ao do remate do prazo previsto para a presentación de solicitudes. Transcorrido este sen que se ditase resolución expresa, entenderase desestimada a solicitude, de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia, á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
Os prazos previstos nesta orde por meses, computarase de data a data, comezando a contar desde o día seguinte ao remate do prazo de presentación de solicitudes e entendendo como último día do prazo o correspondente ao mesmo ordinal do día de remate do prazo de presentación. Se no mes do vencemento non houbese día equivalente ao inicial do cómputo, entenderase que o prazo expira o último do mes e, se o último día do prazo fose inhábil, entenderase prorrogado ao primeiro día hábil seguinte.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 14º.-Ordenación do pagamento e xustificación dos gastos.
Unha vez se teñan comprobada a corrección da documentación que se achegue coa solicitude da axuda e o cumprimento dos requisitos que exixe esta orde, incluída a xustificación correspondente, xunto coa resolución de outorgamento da axuda, ordenarase o pagamento do 100% do importe destas axudas.
Artigo 15º.-Renuncia.
Segundo o establecido no artigo 21.5º da Lei 9/2007, as persoas beneficiarias das axudas poderán renunciar de forma expresa, total ou parcialmente, á axuda outorgada no prazo de dez días desde a data da notificación. Para este efecto, o órgano responsable ditará a resolución correspondente.
Artigo 16º.-Modificación da resolución de concesión.
Segundo o establecido no artigo 17.4º da Lei 9/2007, toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, estatais ou internacionais, poderá dar lugar á modificación da resolución de concesión e, eventualmente, á súa revogación.
Artigo 17º.-Revogación e reintegro.
Para os efectos do establecido no artigo 14.1º m) da Lei 9/2007, procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da citada Lei 9/2007 e no seu regulamento, aprobado mediante Decreto 11/2009, do 8 de xaneiro.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da lei sobre infraccións e sancións na orde social.
Artigo 18º.-Axudas baixo condicións de minimis.
Os incentivos establecidos no Programa 3 desta orde quedan sometidos ao réxime de axudas de minimis, polo que non poderán exceder dos límites cuantitativos establecidos no Regulamento (CE) número 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa deberanse observar os seguintes requisitos:
1. A axuda total de minimis concedida por beneficiario final (empresa) non será superior a 200.000 euros durante calquera período de tres exercicios fiscais.
2. Antes de conceder a axuda as entidades solicitantes do Programa 3 deberán presentar unha declaración sobre calquera outra axuda de minimis recibida polos beneficiarios finais (empresas) durante os dous exercicios fiscais anteriores e durante o exercicio fiscal en curso.
3. No momento da notificación da concesión da axuda informarase polo órgano xestor á entidade solicitante sobre o importe da axuda (expresado en equivalente bruto da subvención) e sobre o seu carácter de minimis, facendo expresa referencia ao Regulamento (CE) número 1998/2006 .
Disposicións adicionais
Primeira.-O órgano instrutor poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquelas que, de acordo co artigo 35.f) da Lei 30/1992, do 26 de novembro, do réxime xurídico das administracións públicas e do procedemento administrativo común, xa se atopen en poder da Administración actuante.
Segunda.-Apróbase a delegación de atribucións do/a conselleiro/a de Traballo na persoa titular da Dirección Xeral de Relacións Laborais, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións de concesión destas ditadas por delegación do/a conselleiro/a.
Terceira.-Debido a que estas bases supoñen a modificación dos importes das axudas que se van outorgar, no caso dos ERE de suspensión autorizados despois do prazo establecido na orde anterior e antes da entrada en vigor desta orde, sempre que reunisen os demais requisitos nesta establecidos, os informes preceptivos aos que se fai referencia no artigo 4º deberán ser emitidos e achegados para a súa valoración no momento da solicitude das axudas aquí recollidas.
Disposicións derradeiras
Primeira.-Facúltase a persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de outubro de 2009.
Beatriz Mato Otero
Conselleira de Traballo e Benestar
Ver referencia pdf "21100D007P017.PDF"
Ver referencia pdf "21100D008P030.PDF"